Doložka prednosti
 medzinárodnej zmluvy pred zákonmi
 (čl. 7 ods. 5 ústavy)

1.	Gestor zmluvy: Ministerstvo spravodlivosti Slovenskej republiky

2.	Názov zmluvy: Protokol č. 14 k Dohovoru o ochrane ľudských práv a základných slobôd,  ktorým  sa  mení  a  dopĺňa kontrolný systém dohovoru (ďalej len „protokol“).

3.	Účel a predmet zmluvy a jeho úprava v legislatíve Slovenskej republiky:

Účelom  protokolu  je  udržať a zvýšiť  účinnosť  kontrolného  systému   v  dlhodobom 
meradle,  najmä  vzhľadom   na  ustavičný  nárast  práce  Európskeho  súdu pre ľudské 
práva  a Výboru  ministrov  Rady  Európy  a  zabezpečiť, aby Európsky súd pre ľudské 
práva mohol naďalej plniť svoju dominantnú úlohu pri ochrane ľudských práv 
v Európe.

Protokol zavádza, okrem iného, efektívnejší mechanizmus na „filtrovanie“ individuálnych sťažností, posilňuje kontrolnú úlohu Výboru ministrov nad výkonom rozsudkov, predlžuje funkčné obdobie sudcov (zo šesť na deväť rokov) a tiež umožňuje pristúpenie Európskej únie k Dohovoru o ochrane ľudských práv a základných slobôd, podpísanému v Ríme 4. novembra 1950 (ďalej len „dohovor“).

4.  	Priama úprava práv alebo povinností fyzických osôb alebo právnických osôb: 
	
Ustanovenia článkov 6, 7 a 15 protokolu priamo upravujú práva alebo povinnosti fyzických osôb alebo právnických osôb tým, že prispievajú k zrýchleniu konania pred Európskym súdom pre ľudské práva.  Článok 12 priamo upravuje práva alebo povinnosti fyzických osôb alebo právnických osôb tým, že dopĺňa dôvody, na základe ktorých môže súd vyhlásiť individuálnu sťažnosť za neprijateľnú.

5. 	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky): 
   	
Protokol mení a dopĺňa dohovor a v tomto smere je medzinárodnou zmluvou o ľudských právach a základných slobodách a medzinárodnou zmluvou, ktorá priamo zakladá  práva alebo povinnosti fyzických osôb alebo právnických osôb.

6.	Kategória zmluvy podľa čl.7 ods. 5 Ústavy Slovenskej republiky (má prednosť pred zákonmi):

Protokol je medzinárodnou zmluvou o ľudských právach a základných slobodách a medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb.

Protokol je medzinárodnou zmluvou, na ktorej vykonanie nie je potrebný zákon, nakoľko právny poriadok Slovenskej republiky neobsahuje normu, resp. zákon, ktorý by upravoval otázky vzťahujúce sa na konanie pred Európskym súdom pre ľudské práva. Preto je protokol tzv. samovykonávacou (selfexecuted) medzinárodnou zmluvou, na ktorej vykonanie nie je potrebný zákon.
7.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity):

Na vykonávanie protokolu nie je potrebné prijať ani zrušiť žiadny právny predpis. Protokol priamo upravuje práva a povinnosti Európskeho súdu pre ľudské práva, sudcov tohto súdu a zmluvných strán dohovoru.